《三纲叹》
元代·熊禾

三纲首夫妇，大义天地侔。
世人不见理，人欲滔天流。
卦象利牝马，诗歌美关鸠。
一阴与一阳，物物有匹逑。
引手戒援溺，发言愧中冓。
人道岂兽禽，今乃不尔犹。
明明白昼攫，岂复人间羞。
迩来六合混，不限风马牛。
燕姬与越女，妙舞还清讴。
倍蓰与什百，但欲称所求。
一屋欲火炎，燄燄焚林丘。
大则相弃捐，小亦生懲尤。
六如与五耦，倾覆卒未休。
衽席有陷阱，谈笑皆戈矛。
天性自此夷，同气或为仇。
谗言间黑白，骨肉成深仇。
每恨共世子，天分太甚柔。
事明易为決，何至经渎沟。
不如挺之儿，处变才俱优。
孝子成父美，岂是相嫉仇。
家人继之睽，二女志不投。
一家只三亲，恩义本相缪。
乾纲一以解，涣然更莫收。
升堂道既绝，徒重薰养忧。
司徒久无官，经世乏远猷。
架漏二千载，使我心悠悠。

作者简介：熊禾(1247～1312年)，字位辛，一字去非，号勿轩，晚号退斋。元初著名理学家、教育家。建阳崇泰里（今莒口乡）人，世居云谷鳌峰之阳熊墩。幼年颖慧，有志于濂、洛、关、闽之学。访朱熹门人辅广，拜其为师，游浙江，受业于刘敬堂，得朱熹晚年同黄干论学之要旨。登南宋咸淳十年(1274年)进士，受任汀州（今属福建）司户参军，颇有政绩。